ลงทุนให้ดี ต้องดีที่อารมณ์
ปูกะตอย : สวัสดีจ้า, โนฮาว : สวัสดีครับ
31 พ.ค. 2556

ปูกะตอย : สวัสดีจ้า
โนฮาว : สวัสดีครับ
ปูกะตอย : นี่อยากรู้ว่าเมื่อไหร่ตลาดหุ้นบ้านเราจะสงบนิ่ง รอมานานแล้วนะ
โนฮาว : ทำไมเหรอครับ
ปูกะตอย : อ้าว ก็จะเข้าไปลงทุนสิ ผันผวนหวือหวาแบบนี้ใครจะกล้า โมโหแล้วนะ
โนฮาว : จะบอกอะไรให้นะ การจะลงทุนก็ต้องอารมณ์ จิตใจแจ่มใสด้วยนะ ถ้ายังหงุดหงิดอยู่แบบนี้ อย่าเพิ่งดีกว่า รอให้อารมณ์สงบก่อนดีมั้ย
ปูกะตอย : จริงเหรอ ตลาดหุ้นเกี่ยวอะไรกับอารมณ์
โนฮาว : พอดีไปอ่านเจอในเว็บไซต์ กบข. บอกว่าจากการศึกษาแนวคิดและพฤติกรรมการลงทุนของนักลงทุนที่ประสบความสำเร็จ มักจะมีจุดร่วมคล้ายๆ กัน คือศึกษาข้อมูลอย่างถี่ถ้วนก่อนตัดสินใจลงทุน ไม่เชื่อข่าวลือ หรือหุ้นเด็ด แต่ดูข้อมูลกิจการหรือตัวหุ้นเป็นหลัก ไม่ยึดติดกับสภาพตลาด หรือเศรษฐกิจในการตัดสินใจลงทุน หมั่นตรวจสอบกิจการและหุ้นอย่างสม่ำเสมอ และรู้จักยืดหยุ่น หรือปรับการลงทุนให้เหมาะสม โดยเน้นลงทุนในหุ้นคุณภาพสูงและมองผลตอบแทนในระยะยาว
ปูกะตอย : ต่อเลย
โนฮาว : มีคำถามว่า แล้วนักลงทุนมือใหม่ล่ะ ซึ่งยอมรับว่ามือใหม่มักมีการบริหารจัดการความรู้และข้อมูลที่ดี แต่หลายคนก็ลืมใส่ใจเรื่องการบริหารจัดการความรู้สึกและอารมณ์ที่ดี คือถ้าไม่กล้าเกินตัว ก็กลัวเกินไป
ปูกะตอย : ยังงัยอ่ะ
โนฮาว : อารมณ์กล้าเกินตัวมักจะเกิดในช่วงตลาดขาขึ้น รีบร้อนจะทำกำไรจากราคาหุ้นที่กำลังร้อนแรง จนลืมดูมูลค่าที่แท้จริงของกิจการ ทุ่มซื้อหวังเก็งกำไร หวังว่าราคาจะต้องสูงขึ้นได้อีก โดยลืมว่าเมื่อตลาดมีขึ้นก็ต้องมีลง พอขาลง ก็จะพบว่าหุ้นที่ได้มามีราคาสูงเกินจริง สุดท้ายก็ขาดทุน
ปูกะตอย : ถ้ากลัวเกินไปล่ะ
โนฮาว : มักจะเกิดในช่วงตลาดขาลง กลัวว่าราคาหุ้นจะลงไปไม่หยุดตกใจออกมาเทขายทิ้ง เมื่อต่างคนต่างขาย ราคาหุ้นก็ลงแรงและเร็วยิ่งขายยิ่งขาดทุน เจ็บตัวกันถ้วนหน้า
ปูกะตอย : จริง แล้วจัดการอารมณ์ยังงัย
โนฮาว : มองอารมณ์ตลาดให้ทะลุก่อนจะลงทุน เพราะตลาดขาขึ้นอาจทำให้หุ้นบางตัวมีราคาสูงเกินจริง ตรงข้าม เมื่อตลาดขาลง ราคาหุ้นบางตัวก็จะต่ำเกินเหตุก็เป็นได้ ต้องไม่หวั่นไหวไปตามราคาตลาด ศึกษาข้อมูลหุ้นให้มั่นใจ และรอจังหวะที่เหมาะสมจึงเข้าลงทุน ที่สำคัญต้องคาดหวังผลตอบแทนให้พอดี เช่น คาดหวังผลตอบแทนเฉลี่ยต่อปี 10% อาจดึงไปได้ถึง 15% ก็พอแล้ว
ปูกะตอย : มีอีกมั้ย
โนฮาว : เช่น อย่ามีหุ้นในพอร์ตเยอะจนเกินไป เดี๋ยวจะดูไม่ทั่วถึง หรือไม่ใจเร็วด่วนคือไม่ขายหุ้นในตอนราคาปรับขึ้นอย่างรวดเร็ว เพราะอาจพลาดโอกาสทำกำไรที่มากกว่าในอนาคต ที่สำคัญต้องอดทนและรอคอย เมื่อเลือกซื้อหุ้นที่มีพื้นฐานดีแล้ว ต้องลงทุนยาวเพื่อหวังผลตอบแทนที่ดีในระยะยาว
ปูกะตอย : แจ่มเลย งั้นวันนี้พอแค่นี้นะ ขอตัวไปทำธุระส่วนตัว บ๊าย บาย